\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E pošta:

Številka: 090-42/2023/4

Datum: 21. 3. 2023

Zadeva: Odgovor na vprašanje v zvezi z objavo prejemnikov kreditov

Zveza: vaša vprašanja z dne 6. 3. 2023

Spoštovani,

prejeli smo vaše dopise, v katerih opisujete, da je namen Eko sklada javnega sklada (v nadaljevanju: Eko sklad) spodbujanje trajnostnega razvoja s financiranjem naložb za preprečevanje, odpravljanje ali zmanjšanje obremenjevanja okolja ter da Eko sklad spodbuja naložbe v izrabo obnovljivih virov energije, ukrepe učinkovite rabe energije, naložbe s področja razvoja ali uporabe okoljskih tehnologij, ki preprečujejo, odpravljajo ali zmanjšujejo obremenjevanje okolja. Za opravljanje navedenih dejavnosti Eko sklad dodeljuje posojila z ugodno obrestno mero in sprašujeta nas ali:

1. ima seznam prejemnikov takih posojil značaj informacije javnega značaja in ali jih mora Eko sklad posredovati v svetovni splet (na podlagi 4. ali 7. točke prvega odstavka 10. člena Zakona o dostopu do informacij javnega značaja[[1]](#footnote-1) (v nadaljevanju: ZDIJZ));
2. je informacija javnega značaja tudi dokumentacija, na podlagi katere je posamezen vlagatelj kredit prejel in na podlagi katere je sklenjena kreditna pogodba**.**

Ministrstvo za javno upravo vam, kot resorno pristojno ministrstvo za sistemsko urejanje področja informacij javnega značaja, posreduje odgovor skladno s 32. členom ZDIJZ.

ZDIJZ določa, da je informacija javnega značaja informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva, ki ga je organ izdelal sam, v sodelovanju z drugim organom, ali pridobil od drugih oseb. Glede na to, da je Eko sklad kot javni sklad zavezanec za dostop do informacij javnega značaja v skladu s prvim odstavkom 1. člena ZDIJZ, mora spoštovati določbe ZDIJZ kot organ.

ZDIJZ, ki ureja dostop do informacij javnega značaja, loči med posredovanjem teh informacij na podlagi zahteve prosilca in med obveznim posredovanjem informacij javnega značaja v svetovni splet, bodisi na spletni strani organa ali pa na posebnih nacionalnih namenskih portalih.

**Ad 1)**

ZDIJZ za organe predpisuje obvezne objave na svetovnem spletu in tako je po 10. členu ZDIJZ vsak organ dolžan posredovati v svetovni splet tudi dokumentacijo na področju javnih naročil ter javnih razpisov za dodelitev sredstev, subvencij, posojil in drugih oblik sofinanciranj iz državnega ali občinskih proračunov (4. točka). Navedeno ureditev dopolnjuje Uredba o posredovanju in ponovni uporabi informacij javnega značaja[[2]](#footnote-2) (v nadaljevanju: Uredba), ki v 10. členu določa, da mora organ v svetovni splet posredovati dokumentacijo o najmanj naslednjih javno dostopnih informacijah javnega značaja v zvezi s postopki javnih razpisov, ki jih vodi in sicer:

1.      javni razpis in razpisno dokumentacijo;

2.      člane komisij za izvedbo postopkov javnih razpisov;

3.      prejemnike in višino prejetih sredstev;

4.      zaključno poročilo ali povzetek o potek in rezultatih porabljenih sredstev.

Izhajajoč iz navedenega ima seznam prejemnikov posojil značaj informacije javnega značaja, ki jih mora Eko sklad posredovati v svetovni splet kot to določa Uredba.

Ker smo za pripravo odgovorov na vaša vprašanja vpogledali tudi na spletno stran Eko sklada, smo ugotovili, da je v gradivu Politika zasebnosti[[3]](#footnote-3) zapisano, da »Eko sklad osebne podatke obdeluje za potrebe izvajanja nalog skladno z Zakonom o učinkovit rabi energije[[4]](#footnote-4) (v nadaljevanju: ZURE) in Uredbo o posredovanju in ponovni uporabi informacij javnega značaja. Na seznamu prejemnikov na svoji spletni strani, po izplačilu sredstev vlagatelju, objavi podatke o vlagatelju (ime, naslov) ter o naložbi (vrsta in velikost financiranega projekta). Seznami prejemnikov so informacije javnega značaja.« Ob primerjavi ureditve po Uredbi in ZURE ugotavljamo, da slednji širi zahteve po javni objavi podatkov po Uredbi, saj v 7. členu določa da organ, ki dodeljuje finančne spodbude za energetsko učinkovitost, daljinsko ogrevanje in rabo obnovljivih virov energije v stavbah, na svoji spletni strani objavi tudi naslove prejemnikov finančnih spodbud. V zvezi z objavo podatkov o prejemnikih po ZURE je ta zakon lex specialis glede na ZDIJZ in Uredbo.

**Ad 2)**

Sprašujete tudi, ali je informacija javnega značaja dokumentacija, na podlagi katere je posamezen vlagatelj kredit prejel in na podlagi katere je sklenjena kreditna pogodba. Vsi dokumenti v zvezi z javnim razpisom, so po pravnomočnosti odločitve o oddaji, javni, če ne vsebujejo poslovnih skrivnosti, tajnih in osebnih podatkov. Tako mora zavezanec zahtevo v celoti ali delno zavrniti, če ugotovi, da zahtevani dokument ali določeni podatki iz dokumenta pomenijo izjemo po 6. členu ZDIJZ kamor sodijo tudi, če se zahteva podatek, ki je opredeljen kot poslovna skrivnost v skladu z zakonom, ki ureja gospodarske družbe (2. točka prvega odstavka 6. člena ZDIJZ) ali osebni podatek, ki ga ščiti predpis o varstvu osebnih podatkov (3. točka prvega odstavka 6. člena ZDIJZ) ali če je podana druga izjema po prvem odstavku 6. člena ZDIJZ. V primeru, da dokument ali njegov del le delno vsebuje informacije iz prvega odstavka 6. člena ZDIJZ in jih je mogoče izločiti iz dokumenta, ne da bi to ogrozilo njihovo zaupnost, pooblaščena oseba organa izloči te informacije iz dokumenta (anonimizacija) ter seznani prosilca z vsebino preostalega dela dokumenta.

Dodajamo, da pa se po drugem odstavku 6. člena ZDIJZ dostop do zahtevane informacije dovoli, če je javni interes glede razkritja močnejši od javnega interesa ali interesa drugih oseb za omejitev dostopa do zahtevane informacij ter opozarjamo, da ZDIJZ ureja tudi ostale posebnosti postopka odločanja o zahtevi za dostop do informacije javnega značaja ter pravico do pritožbe v tem postopku.

Več o obveznostih organov po ZDIJZ, si lahko preberete na spletni strani Službe za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[5]](#footnote-5)

Lep pozdrav,

Pripravila: Mateja Mahkovec

mag. Petra Zemljič generalna direktorica

sekretarka

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – UPB, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275) in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. 24/16 in 146/22. [↑](#footnote-ref-2)
3. https://www.ekosklad.si/informacije/predpisi/predpisi/politika-zasebnosti. [↑](#footnote-ref-3)
4. Uradni list RS, št. [158/20](http://www.uradni-list.si/1/objava.jsp?sop=2020-01-2762). [↑](#footnote-ref-4)
5. <https://www.gov.si/teme/informacije-javnega-znacaja/> [↑](#footnote-ref-5)